### Beslutning

Økonomiudvalgets indstilling godkendt.

### Sagsfremstilling

## Resume og sagens baggrund

Seniorrådet foreslår en vedtægtsændring i forhold til reducering af antal medlemmer fra 13 til 11 gældende fra valget den 18. november 2025.

## Indstillinger

Stabschefen indstiller, at

1. Seniorrådets vedtægter godkendes, så medlemmerne reduceres fra 13 til 11 medlemmer.
2. Der gives mulighed for, at Seniorrådets 9 årlige møder kan suppleres ad hoc med 1-2 møder ved konkret behov.

## Behandling

Seniorrådet, Økonomiudvalget, Kommunalbestyrelsen.

## Sagsfremstilling

Seniorrådet bestod fra begyndelsen af indeværende valgperiode af 13 medlemmer og 2 suppleanter. Flere medlemmer er udtrådt og suppleanterne er derfor blevet medlemmer. Seniorrådet består p.t. af 11 medlemmer og ingen suppleanter.

Der skal vælges et nyt Seniorråd for Kalundborg Kommune for perioden 2026-2029.

Det nuværende Seniorråd vurderer, at antallet af medlemmer i det nye Seniorråd med funktionsperioden 2025-2029 kan reduceres med 2 medlemmer.

En reduktion fra 13 til 11 medlemmer vurderes ikke at få negativ indvirken på rådets kerneopgave, som er, at Seniorrådet rådgiver Kommunalbestyrelsen i ældrepolitiske spørgsmål og formidler synspunkter mellem borgerne og Kommunalbestyrelsen om lokalpolitiske spørgsmål, der vedrører de ældre.

Seniorrådet har tidligere fået skåret antallet af møder pr. år ned fra 11 til 9. Det har vist sig ikke altid at fungere optimalt. Det vurderes derfor som hensigtsmæssigt at give mulighed for at afholde 1-2 yderligere møder årligt ved konkret behov.

Antallet af medlemmer kræver en vedtægtsændring. Reviderede vedtægter er vedlagt som bilag.

Forslag til ændring af følgende paragraffer i vedtægten:

§ 4 Seniorrådets sammensætning samt opstilling af kandidater

Stk. 1 Til Seniorrådet i Kalundborg Kommune vælges 11 medlemmer for en fireårig periode.

Stk. 3 Der kan vælges 11 suppleanter. En suppleant kan indtræde i Seniorrådet, når et medlem udtræder eller er forhindret i at varetage sit hverv i mindst 3 måneder.

Kommunalbestyrelsen har den afgørende myndighed i forhold til valgets afholdelse og antallet af medlemmer og suppleanter til Seniorrådet, og skal derfor godkende eventuelle vedtægtsændringer.

Økonomiske konsekvenser

Det vurderes, at de foreslåede ændringer vil have begrænset økonomisk betydning.

### Sagens forløb

22/04/2025 Seniorrådet

1. Seniorrådet anbefaler indstillingen.
2. Seniorrådet er oprindeligt blevet pålagt at skære 2 møder årligt. Der er formentlig fortsat behov for de oprindelige 11 møder.

Afbud: Gyda Berg, Steve Dam, Valdemar Schultz, Nanna Schou

21/05/2025 Økonomiudvalget
Økonomiudvalget anbefaler administrationens indstilling.